SL Uradni list Evropske unije C 236/10

Objava vloge za registracijo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 236/07)

Ta objava daje pravico ugovora zoper vlogo na podlagi člena 7 Uredbe Sveta (ES) št. 510/2006 (1). Izjave o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„PRESUNTO DE VINHAIS“ ali „PRESUNTO BÍSARO DE VINHAIS“

ES št.: PT/PGI/005/0456/20.04.2005

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Gabinete de Planeamento e Políticas Naslov: Rua Padre António Vieira, n.o 1-8.o P-1099-073 Lisboa Tel.: (351) 213 819 300 Telefaks: (351) 213 876 635 E-naslov: gppaa@gppaa.min-agricultura.pt

2. Vlagatelj:

Naziv: ANCSUB — Associação Nacional de Criadores de Suínos de Raça Bísara Naslov: Edifício da Casa do Povo — Largo do Toural P-5320-311 Vinhais Tel.: (351) 273 771 340 Telefaks: (351) 273 770 048 E-naslov: ancsub@bisaro.info Sestava: Proizvajalci/predelovalci ( X ) Drugo ( )

3. Vrsta proizvoda:

Skupina 1.2: Mesni proizvodi (kuhani, soljeni, dimljeni)

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv: „Presunto de Vinhais“ ali „Presunto Bísaro de Vinhais“

4.2 Opis: Proizvod narejen iz zadnjih nog (odsekanih v višini symphysis pubis ischium, s kostmi kolka, stegnenico, pogačico, golenico, piščaljo, gležnjem, nartom, nožnimi členi in obdajajočo mišično maso) odraslega prašiča Bísaro, samice ali samca (razen nekastriranih samcev), vnešenega v register živalskih pasem. Zaradi težav s presežno maso in težav s pridobivanjem tržno sprejemljivih šunk, ki izpolnjujejo zahteve o varnosti hrane, se močno priporoča sedanji trend odseka noge pri kolku, pri čemer kost kolka in obdajajoča mišična masa ostanejo. Noge se nasoli in namasti z zmesjo paprike, oljčnega olja iz regije Trás-os-Montes (potrebno zaradi posebnega okusa, vonja in teksture, ki jih daje proizvodu) in/ali masti prašičev Bísaro. Sledi dimiljenje nad nizkim ognjem, zakurjenim s hrastovim ali kostanjevim lesom, in staranje vsaj 12 mesecev. Proizvod ima podolgovato obliko, po kosu mesa, iz katerega je bil pridobljen, s stopalom na koncu. Podolgovata oblika je posledica posebne oblike živali pasme Bísaro, ki imajo dolge, tanke zadnje noge. Površina, kjer je bila noga odrezana, je rdečkastorjavkaste barve, kar je posledica začinjenja s papriko in dima, kateremu je bila izpostavljena. Ostala površina ohrani svinjsko kožo. Ob prerezu ima proizvod povsem dozorel izgled. Je značilne roza do temno rdeče barve. Je masten, sijoč, zaslediti pa je mogoče tudi biserno belo, sijočo, aromatično medmišično maščobo. Ima prijeten, rahlo slan in dimljen okus. Struktura tkiva je mehka in sočna ter ne preveč vlaknasta. Ima prijeten, rahlo dimljen vonj. V povprečju vsebuje 28,2 % beljakovin, 7,4 % maščob, 9,2 % NaCl ter 52,4 % vode. Vrednost pH je 5,76 ter vrednost Aw 0,85. Povprečna teža Presunto de Vinhais je med 12 in 18 kg.

4.3 Geografsko območje: Zaradi tradicionalne metode pridobivanja in vrste živalske krme, znanja in izkušenj, ki izvirajo iz običajev lokalnega prebivalstva pri vzreji živali ter talnih razmer, potrebnih za razvoj krmne osnove, ki se uporablja za pridobitev surovine, nesporno svojevrstne kakovosti, je področje kotitve, vzreje, gojenja, zakola in razreza prašičev pasme Bísaro (vključno s križanci) za proizvodnjo Presunto de Vinhais omejeno na občine Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso in Vinhais v okraju Bragança, ter na občine Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar in Vila Real v okraju Vila Real, saj sta krmna osnova in potreben način vzreje prisotna le na tem območju.

Zaradi specifičnih podnebnih razmer, ki so potrebne za pridobivanje Presunto de Vinhais, zaradi znanja in izkušenj lokalnega prebivalstva ter nespremenjenih, zanesljivih lokalnih metod pridelave, je geografsko območje predelovanja omejeno na območje občin Alfândega da Fé, Bragança, Carrazeda de Ansiães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso in Vinhais v okraju Bragança.

4.4 Dokazilo o poreklu: Presunto de Vinhais se lahko prideluje le v pooblaščenih predelovalnih enotah na prej omenjenem območju predelave. Celoten postopek proizvodnje je predmet strogega sistema nadzora, z namenom zagotoviti popolno sledljivost proizvoda. Mesna surovina je iz prašičev pasme Bísaro, rejenih na kmetijskih gospodarstvih, ki omogočajo tradicionalen, polekstenziven sistem reje in lahko zagotovijo tradicionalno krmo. Poudariti je treba, da prašiči zaužijejo precejšno količino kostanja, kar daje mesu svojevrstne organoleptične lastnosti. Prašiče se zakolje in ogoli v kvalificiranih enotah na geografskega področju pridelave. Postopki predelave se izvajajo samo v obratih, pooblaščenih s strani vlagatelja na podlagi ugodnega poročila nadzornega organa. Certifikacijska oznaka, podeljena vsaki enoti, je oštevilčena, kar omogoča popolno sledljivost vse do izvorne kmetije proizvoda. Dokazilo o poreklu je mogoče preveriti kadar koli v celotnem postopku proizvodnje na podlagi serijske številke, ki mora biti del certifikacijske oznake.

4.5 Metoda pridobivanja: Noge (več kot 8 kg sveže teže) ležijo približno 24 ur, nakar se z gnetenjem izstisne iz njih notranja tekočina. Po približno 30 dneh (odvisno od prvotne teže) se v celoti prekrijejo s soljo v okolju s temperaturo, nižjo od 6 °C, in vlažnostjo med 80 in 90 %. Ostanki soli se izperejo z vodo. Po obdobju sušenja se področja, ki niso prekrita s prašičjo kožo, namaže z mešanico paprike in oljčnega olja Trás-os-Montes ter/ali s svinjsko mastjo prašičev Bísaro. Sledi dimljenje nad blagim ognjem, zakurjenim s suhim hrastovim ali kostanjevim lesom. Zaradi povišane temperature aroma maščobe prepoji mišična vlakna, kar prispeva h končnim značilnostim proizvoda. Na koncu sledi proces zorenja in staranja v hladnem okolju z nizko vlažnostjo (v jamah ali sušilnicah), kar omogoča biokemične procese in dobrodejne učinke bakterijske flore, ki dajejo proizvodu značilen okus in vonj. Celoten proces ni nikoli krajši od 12 mesecev. Presunto de Vinhais se da na trg v celem kosu, v manjših kosih ali narezana in je vedno predpakirana na kraju porekla. Če se prodaja v kosih ali narezana, mora biti embalažni material primeren za stik s proizvodom. Rezanje in pakiranje proizvoda Presunto de Vinhais sta zelo pomembna postopka, ker se ne sme poškodovati organoleptične kakovosti proizvoda ali ogroziti njegove sledljivosti, ko se odstrani certifikacijska oznaka. Pomembno je, da se upoštevajo zahteve o debelini rezin, vrsti rezilnega orodja in načinu uporabe le tega, temperaturi, času izvršitve postopkov, s katerimi se preprečijo okužbe in žarkost, in nazadnje, da se za zaščito potrošnikov in pridelovalcev pokušanje izkušenih degustatorjev zagotovi v domačem oklolju. Proizvod se lahko nareže na maloprodajnih mestih ali v restavracijah tudi zunaj območja proizvodnje, če se postopek opravi v navzočnosti potrošnika, ki na ta način lahko preveri certifikacijsko oznako in etiketo proizvoda.

4.6 Povezava: Na dolgo tradicijo in pomembnost prašičjereje v tej regiji kažejo števile živalske skulpture in omembe teh živali in njihovih proizvodov v občinskih zapiskih. Povezava med proizvodom in geografskim območjem je narejena na podlagi živalske pasme (avtohtone), pitanja živali z lokalnimi proizvodi, znanja in izkušenj pri razrezu in soljenju prašičjih stegen, ki jim sledi počasno in postopno dimljenje nad ognjem, zakurjenim z lokalnim lesom, ter na podlagi zorenja v hladnem in suhem okolju, ki je značilno za regijo.

4.7 Nadzorni organ:

Naziv: Tradição e Qualidade — Associação Interprofissional para Produtos Agro-Alimentares de Trás-os-Montes Naslov: Av. 25 de Abril, 273 S/L P-5370-202 Mirandela Tel.: (351) 278 261 410 Telefaks: (351) 278 261 410 E-naslov: tradição-qualidade@clix.pt

Ugotovljeno je, da Tradição e Qualidade izpolnjuje zahteve Standarda 45011:2001.

4.8 Označevanje: Etiketa mora vključevati sledeče: „Presunto de Vinhais – Indicação Geográfica Protegida“ ali „Presunto Bísaro de Vinhais – Indicação Geográfica Protegida“, zadevni logo Skupnosti ter logo proizvodov Vinhais, prikazan spodaj. Certifikacijska oznaka mora biti prav tako prikazana na etiketi. Navesti je potrebno ime/oznako proizvoda, ime nadzornega organa ter serijsko številko (numerično ali alfanumerično kodo, ki omogoča sledljivost proizvoda).

(1) UL L 93, 31.3.2006, str. 12.